b'\n_START_ARTICLE_\nBig Ben\n_START_PARAGRAPH_\nBig Ben nadimak je velikog zvona unutar sata na sjevernom dijelu Westminsterske pala\xc4\x8de u Londonu, iako isto to ime daju satu ili tornju. Big Ben je najve\xc4\x87i \xc4\x8detverostrani sat koji zvoni i tre\xc4\x87i najvi\xc5\xa1i satni toranj na svijetu. Nalazi se pod za\xc5\xa1titom UNESCO-a kao dio Westminsterske pala\xc4\x8de. _NEWLINE_Big Ben dobio je ime po politi\xc4\x8daru Sir Benjaminu Hallu (1802. - 1867.) koji je zbog svojeg stasa dobio nadimak Big Ben. Zvono je dio tornja, koji je visok oko 96 m. Veliko zvono postavljeno je 1858. godine. Gra\xc4\x91evinu je dizajnirao arhitekt Augustus Pugin. Big Ben je izgra\xc4\x91en u neogoti\xc4\x8dkom stilu. Prvih 61 metar kule je izgra\xc4\x91eno od opeke oblo\xc5\xbeene kamenom._NEWLINE_Na bazi svakog od satova pozla\xc4\x87enim slovima na latinskom jeziku pi\xc5\xa1e: "DOMINE SALVAM FAC REGINAM NOSTRAM VICTORIAM PRIMAM", \xc5\xa1to u prijevodu zna\xc4\x8di: "Bo\xc5\xbee, \xc4\x8duvaj na\xc5\xa1u kraljicu Viktoriju"._NEWLINE_Mehanizam satova zavr\xc5\xa1en je 1854. godine, ali sama kula bila je gotova tek \xc4\x8detiri godine kasnije 1858. godine. Satovi su po\xc4\x8deli raditi 7. rujna 1859. godine._NEWLINE_Tijekom Drugog svetskog rata njema\xc4\x8dki bombarderi ga\xc4\x91ali su Westminstersku pala\xc4\x8du, time su o\xc5\xa1tetili i dva sata i pojedine dijelove krova._NEWLINE_Big Ben je simbol Londona i Ujedinjenog Kraljevstva. Pojavljivao se u mnogim filmovima poput "Operacije Grom (1965.) s Jamesom Bondom. U anketi u kojoj je sudjelovalo 2 000 ljudi, progla\xc5\xa1en je za najpopularniju znamenitost u Ujedinjenom Kraljevstvu.'